Μετά τον Έβρο, όπου ακροδεξιά και φασιστικά στοιχεία βρήκαν αφορμή για να ξαναβγούν από τις τρύπες τους, στη Λέσβο έκαναν την εμφάνισή τους νεοναζί από τη Γερμανία.

Φασιστικά μορφώματα έχουν κάνει την παρουσία τους τόσο στα νησιά του Αιγαίου αλλά και στον Έβρο, παίζοντας το ρόλο της άτυπης «πολιτοφυλακής» κυνηγώντας μετανάστες, αλληλέγγυους, μέλη ΜΚΟ ακόμα και ρεπόρτερ.

Όπως μεταφέρει η τοπική ιστοσελίδα stonisi μαζί με αποκλειστικές φωτογραφίες, το παρών στο κέντρο του νησιού δίνουν από το πρωί της Παρασκευής τουλάχιστον πέντε νεοναζί από τη Γερμανία καθώς και το κίνημα «Identitäre Bewegung», το οποίο προηγουμένως είχε βρεθεί και στον Έβρο.

Σύμφωνα με την ίδια πηγή, οι νεοναζί έκαναν βόλτα στην Ερμού, προσποιούμενοι τους ρεπόρτερ με κάμερες από τη Γερμανία, τραβώντας τα πάντα και σημειώνοντας «Ήρθαμε να κάνουμε ρεπορτάζ για να δείξουμε και την πλευρά του Έλληνα».

Ο ένας εξ αυτών δέχτηκε επίθεση από κάποιον με μαύρο μπουφάν, όπως δήλωσε στο «Ν» αυτόπτης μάρτυρας που σημείωσε ότι του άνοιξαν το κεφάλι, καθώς και ότι μεταφέρθηκε στο Νοσοκομείο.

«Θα σας κάνουμε ό,τι σας κάναμε στα Καλάβρυτα» φέρονται να φώναζαν οι νεοναζί- προφανώς αναφερόμενοι στη 13η Δεκέμβρη του 1943 και στη μαζικότερη σφαγή αμάχων από τις δυνάμεις κατοχής των Ναζί στον Β΄ παγκόσμιο πόλεμο.

«Δε θέλω να είναι έτσι το νησί μου»

Μία επιχειρηματίας στην αγορά της Ερμού που ξέρει γερμανικά τους μίλησε και της είπαν ότι είναι Γερμανοί δημοσιογράφοι και ρεπόρτερ. «Εγώ δεν θέλω να είναι έτσι το νησί μου, έχουν καταστρέψει όλοι το νησί μου. Δεν αντέχω άλλο, δεν μπορώ να λέω τη γνώμη μου» δήλωσε στο «Ν» σοκαρισμένη.

Ας σημειωθεί ότι μέσα στους «επισκέπτες» φέρεται να είναι και ο Mario Müller, που σύμφωνα με δημοσιεύματα είναι νεοναζί και επικεφαλής της «Kontrakultur Halle», όπως μεταδίδει η «Ν», μιας περιφερειακής ομάδας του «Identitäre Bewegung». Πριν από τη μετάβασή του στη Σαξονία-Άνχαλτ, δραστηριοποιήθηκε στον οργανισμό νεολαίας NPD «Young National Democrats».





Σε περιπολίες με «πολιτοφυλακή» στον Έβρο ο Γιάννης Λαγός

Στον Έβρο βρέθηκε ο ακροδεξιός ευρωβουλευτής Γιάννης Λαγός για να βρεθεί δίπλα στους άνδρες του Ελληνικού Στρατού αλλά και να προφυλάξει… ο ίδιος τα ελληνικά σύνορα.

Το πρώην στέλεχος της Χρυσής Αυγής απεικονίζεται μαζί με κατοίκους της περιοχής να συμμετέχει ενεργά σε περιπολίες με σκοπό να εμποδίζουν πρόσφυγες να εισέλθουν στην ελληνική επικράτεια.

Τα όπλα που διέθεταν τα μέλη φιγουράριζαν στις αναρτήσεις τους (κάποιοι έβαζαν και άδειες οπλοφορίας) μαζί με δηλώσεις μίσους κατά των «λαθρομεταναστών» στον Βόλο, που πρέπει να «ξεβρωμίσει». Επιπλέον, σύμφωνα πάντα με την ιστοσελίδα e-thessalia.gr, οργάνωναν ταξίδι στον Έβρο με τα διαθέσιμα όπλα τους για να φυλάξουν τα σύνορα.